Nuuskommentaar: As hy praat soos 'n Nazi en maak soos 'n Nazi ... | Maroela Media
Nuuskommentaar: As hy praat soos 'n Nazi en maak soos 'n Nazi …
EFF-lede betoog vroeër voor Clicks in die Menlyn-winkelsentrum in Pretoria (Foto: EFF/ Twitter)
Die EFF het vandeesweek in volle Naziïsme met geweld en morele meerderwaardigheid op private burgers en hul private aangeleenthede neergedaal. Hy het met sy optrede in Brackenfell bevestig dat geen burger sommer net kan assosieer met wie hy wil nie – die EFF sal as die finale arbiter optree om vas te stel of mense se vriendekringe divers genoeg is.
Dít is egter net op minderhede van toepassing. 'n Volledig swart vriendekring is vanselfsprekend nie rassisties nie, waar 'n vriendekring wat net uit minderhede bestaan onderdrukkend, meerderwaardig en rassisties is.
Vanuit hierdie morele hoë grond het die EFF aan homself die mag toegeëien om te bepaal of onskuldige matriekleerders skool toe mag gaan of nie. Mbuyiseni Ndlozi, EFF-woordvoerder, het bevestig dat kinders nie toegang tot onderwys mag kry nie as die EFF beslis het dié onderwys is rassisties. Sonder enige bewyse of wetlike bevoegdheid sal die EFF die septer swaai soos hy wil.
Die oomblik dat die EFF jou brandmerk as rassis, sal jy dié ewige smet dra – of jy nou skuldig is of nie.
In reaksie op die EFF se rasse-militantheid was die DA een van die min rolspelers wat bereid was om te sê wat die EFF werklik is – Nazi's. Hierdie kritiek is natuurlik met groot ontsteltenis ontvang, sonder om ooit die meriete daarvan te ondersoek.
Pres. Cyril Ramaphosa het ook bevestig dat klagtes van rassisme by die skool onmiddellik ondersoek moet word.
Die feit van die saak is dat EFF-lede is. Hulle is openlike fasciste wat minderhede uit die samelewing wil werk ten einde 'n allesomvattende sosialistiese staat van swart nasionalisme te vorm. Die EFF verag minderhede en sien ons regtig as diewe wat grond, welvaart, waardigheid en mag by swart mense gesteel het. Sodoende wil hy alles in sy vermoë doen om dit te neem – indien geweld nodig is, is hy ook gemaklik daarmee.
Die EFF staan 'n volledige kommunistiese staat voor. Dit het lank reeds duidelik geword in sy oogmerke om alle eiendom in die land onder die staat se kuratorskap te plaas. Hy wil self kan bepaal wie wat besit. Hy wil ook kan bepaal wie verdien wat. Sy aanslag is "van elkeen volgens sy vermoë en, vir elkeen volgens sy behoeftes".
Verder was die EFF nog altyd 'n voorstander van die Pan-Afrikanistiese idee van swart mense wat oor die vasteland in hul swartheid verenig. Die nasionalisme wat die EFF voorstaan, is daarom nie een van 'n spesifieke kultuurgroep nie, maar eerder net een van swart mense wat deur die staat bevoordeel word.
Mense raak Maandag slaags buite die Hoërskool Brackenfell in Kaapstad. (Foto: ANA)
Die EFF se openlike kommunisme tesame met die harde rasse-agenda van Pan-Afrikanisme wat hy voorstaan, kom uiteindelik neer op iets vergelykbaar met Naziïsme. Dit is daarom eintlik heel gepas om die EFF Nazi's te noem.
Die EFF se strategie is om sy ras in 'n wapen te verander. Hy wil 'n samelewing skep waarin hy kan doen wat hy wil en dit regverdig met sy swart-status. Sodoende wil hy "swartheid" as regverdiging vir byna énigiets gebruik. Hy mag apteke met petrolbomme bestook omdat hy beledig voel. Hy mag kinders van hul reg op onderwys ontneem omdat hy 'n uitgesluite swart mens is. Hy mag vir die (moontlik toekomstige) slagting van wit mense roep omdat hy 'n onderdrukte swart mens is.
Die instellings en teenwigte in ons land het so polities korrek geword dat hulle ook nie meer weet hoe om die EFF en Malema se optrede teen te staan nie. Verlede jaar het die Menseregtekommissie (MRK) Malema vrygespreek van sy stelling dat die EFF nie vir die slagting van wit mense vra nie – ten minste nie nou nie. In die verduideliking van dié vryspraak het dr. Shanelle van der Berg van die MRK opgemerk hoe "weerlose" groepe in die land veilige ruimtes gegun moet word om hul frustrasies uit te druk. Sodoende moet ons eintlik vir swart mense hierdie veilige ruimtes gun waarin hulle met haatspraak van hul frustrasies ontslae kan raak. Dit is ondenkbaar dat 'n instelling soos die MRK ooit so 'n uitspraak sal maak waarin hy hierdie "veilige ruimtes" vir minderhede se haatspraak beskerm.
Weens die hoofstroommedia en kommentariaat se onhoudbare politieke korrektheid weet hulle nie hoe om die EFF te hanteer nie. Dit wat die EFF doen en sê, is baie duidelik moreel afskuwelik. Tog kan die media dit nie hardop sê nie omdat die EFF swart is. Hulle is so ongelooflik bang om self as rassiste uitgekryt te word dat hulle net nie bereid is om die EFF openlik te veroordeel nie. Hierdie onvermoë om die EFF te veroordeel gee die party eintlik al die morele en politieke mag wat hy benodig om sy militante agenda te bedryf.
Sodoende is die DA se uitsprake met skok ontvang – nie omdat hy verkeerd is nie, maar eerder omdat die media nie bereid is om die werklikheid te erken nie. Die werklikheid is bloot dat die EFF praat soos Nazi's en optree soos Nazi's – daarom is dit veilig om te sê dat hulle wesenlik Nazi's is.
Die voordeel wat ons het, is dat daar 'n reusegaping tussen die EFF se idees en sy vermoëns is. Tans is die EFF eintlik glad nie in 'n noemenswaardige magsposisie nie. Ten spyte van dit wat hy dalk glo, is die EFF ook heeltemal te radikaal vir ons land. Gewone mense in Suid-Afrika is eintlik baie konserwatief en kan hulle bloot nie in massas met die EFF vereenselwig nie. Die party het in verlede jaar se nasionale verkiesing slegter gevaar as wat hy moes en wou – en dit is seker die bes moontlike aanduiding daarvan dat die EFF waarskynlik sy kruin bereik het.
Die EFF het net soveel mag as wat ons hom gee. Hy het waarskynlik reeds die perke van sy "demokratiese" mag in die vorm van steun bereik. Dit is belangrik dat ons ook die mag van sy idees begin inperk deur die party te hanteer soos die Nazi-groep wat hy is.
Wel gedaan. Die eff is Nazi's.
Baie goed gestel Monica
#mal-emma moet val!
Stem een honder persent saam. Asook een puik artikel wat geskryf was. Wys hulle ware klere en dit kan net deur die media geskied.